*Ministru kabineta atbildes vēstules projekts*

**Latvijas Republikas Saeimas**

**Izglītības, kultūras un zinātnes komisijai**

**Jēkaba ielā 11,**

**Rīgā, LV - 1811**

*Par papildu finansējumu zinātnei*

Sniedzam šādu atbildi uz Jūsu šī gada 6.marta vēstuli Nr.9/5-2-n/26-11/13.

Ievērojot valstī apstiprināto fiskālo politiku un noteiktās budžeta izdevumu prioritātes, tika pieņemts likums „Par valsts budžetu 2013.gadam” un „Par vidēja termiņa budžeta ietvaru 2013. – 2015.gadam”, kas paredz Izglītības un zinātnes ministrijas budžeta programmā 05.00.00 „Zinātne” finansējumu 16 367 801 latu apmērā. Izglītības un zinātnes ministrija plāno zinātniskajām institūcijām paredzēto finansējumu proporcionāli kārtējā gadā valsts budžetā piešķirtajam, nodrošinot bāzes finansējumu saskaņā ar Ministru kabineta 2009.gada 10.novembra noteikumu Nr.1316 „Bāzes finansējuma piešķiršanas kārtība valsts zinātniskajiem institūtiem, valsts augstskolām un valsts augstskolu zinātniskajiem institūtiem” 15.punktu.

Vēršam uzmanību, ka valsts budžeta finansējums zinātnei veidojas no pamatbudžetā apstiprinātā un Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai paredzētā finansējuma, tādejādi zinātniskās darbības likumā paredzēta norma par ikgadējā finansējuma pieaugumu zinātniskajai darbībai ne mazāku par 0,15% no iekšzemes kopprodukta, tiek ievērota, ņemot vērā valsts finanšu resursus.

Uzmanība jāvērš arī faktam, ka saskaņā ar Ministru kabineta noteikumiem par Eiropas Savienības fondu aktivitāšu īstenošanu Eiropas Savienības fondu projekta iesniedzējs, iesniedzot Eiropas Savienības fondu projekta pieteikumu, apliecina, ka projekta iesniegšanas brīdī tā rīcībā ir stabili un pietiekami finanšu resursi nepieciešamā līdzfinansējuma nodrošināšanai projekta veiksmīgai īstenošanai.

Tāpat, plānojot ikgadējo valsts budžeta finansējumu vai tā izmaiņas valsts zinātniskajiem institūtiem, valsts augstskolām un valsts augstskolu zinātniskajiem institūtiem, Izglītības un zinātnes ministrija ņem vērā arī uzņemtās saistības (apstiprinātos Eiropas Savienības fondu projektus).

2009.gadā tika veikti valsts budžeta izdevumu ierobežošanas pasākumi, ņemot vērā ekonomisko situāciju valstī, kas skāra būtiskākus zinātnes finansējuma avotus – zinātnes bāzes finansējumu, fundamentālos un lietišķos pētījumus un valsts pētījumu programmas.

Ņemot vērā šī brīža ekonomiskos rādītājus valstī, jautājumu par papildu finansējuma nepieciešamību Izglītības un zinātnes ministrija aktualizēja Ministru kabineta 2013.gada 5.marta sēdē, izskatot jautājumu par Finanšu ministrijas sagatavoto informatīvo ziņojumu „Par valsts pamatbudžeta un valsts speciālā budžeta bāzi 2014., 2015. un 2016.gadam un bāzes izdevumos neiekļauto ministriju un citu centrālo valsts iestāžu iesniegto pasākumu sarakstu”. Pamatojoties uz minētajā sēdē lemto, Izglītības un zinātnes ministrija sagatavoja un Ministru kabinets š.g. 19.marta sēdē izskatīja informatīvo ziņojumu „Par zinātnes bāzes finansējuma palielināšanu pakāpeniska pieauguma nodrošināšanai” (turpmāk – ziņojums), kurā iekļauts pieprasījums 2013.gadam par papildu finansējumu zinātnes nozarei 5,5 miljonu latu apmērā, tajā skaitā, Eiropas Savienības fondu projektu īstenošanas līdzfinansējumam un 10% palielinājums zinātnisko institūciju uzturēšanas izdevumu segšanai, lai nodrošinātu nepārtrauktu finanšu plūsmu.

Ministru kabinets, izprotot zinātnes nozares nozīmīgumu Latvijas tautsaimniecības attīstībā, lai nodrošinātu un attīstītu pētniecības un inovāciju tehnoloģijas, izvērtēja Izglītības un zinātnes ministrijas piedāvātos risinājumus zinātnes nozares darbības nodrošināšanai.

Informējam, ka ir panākta vienošanās par papildus atbalstu darbības programmas „Uzņēmējdarbība un inovācijas” papildinājuma 2.1.1.3.1.apakšaktivitātes „Zinātnes infrastruktūras attīstība” pirmās kārtas ietvaros projektu īstenošanai. Attiecīgi Izglītības un zinātnes ministrija sagatavos grozījumus Ministru kabineta noteikumos, paredzot valsts budžeta līdzfinansējuma nodrošināšanu 5,25% apmērā no projekta kopējām attiecināmajām izmaksām, tādejādi nodrošinot nepieciešamo finansējumu 2,1 milj. latu apmērā Eiropas Savienības struktūrfondu projektu īstenošanai. Lai rastu risinājumu attiecībā uz komunālo izdevumu sadārdzināšanos zinātnes institūcijās un pētniecības centros, Izglītības un zinātnes ministrija izskatīs iespēju pārdalīt 1,5 milj. latu apmērā finansējumu starp ministrijas valsts budžeta programmām esošā budžeta ietvaros.

Vienlaikus svarīgi nodrošināt, ka turpmāk projektu saistības tiek uzņemtas tikai tādā gadījumā, ja ir garantēts līdzfinansējums to īstenošanai.

Tāpat vēršam uzmanību, ka pašreiz nav pabeigts darbs pie zinātnisko institūciju starptautiskā izvērtējuma un priekšlikumu sagatavošanas grozījumiem Zinātniskās darbības likumā, kā rezultātā 2014.gadā tiks mainīti zinātniskās darbības finansējuma principi, kas paredz, ka tiks izvērtēta katra zinātniskā institūcija, kā arī veiktas darbības, lai to apvienošanas un konsolidācijas rezultātā izveidotu ekselences centrus un teritoriālos klasterus. Lai īstenotu plānotās izmaiņas zinātnisko institūciju darbībā, finansējuma plānošanā un piešķiršanā tiek izvirzīts nosacījums: jauns zinātnes bāzes finansējuma modelis zinātniskajām institūcijām, kas izriet no zinātnisko institūciju izvērtējuma rezultātiem un ir orientēts uz cilvēkresursu un ekselences koncentrācijas veicināšanu (ekselences centriem, teritoriālajiem klasteriem).

Pamatojoties uz Izglītības un zinātnes ministrijas ziņojumā minēto, Ministru kabineta š.g. 19.marta sēdē, tika nolemts, ka tiek turpināts darbs pie zinātnes nozares izvērtēšanas un finansējuma pakāpeniska pieauguma aprēķināšanas, nodrošinot valsts budžeta finansējuma piešķiršanu tikai konkurētspējīgām zinātniskajām institūcijām atbilstoši starptautisko ekspertu ieteiktajiem kritērijiem, un minētajiem kritērijiem neatbilstošo zinātnisko institūciju svītrošanu no Zinātnisko institūciju reģistra, vienlaicīgi vienojoties par to zinātnisko institūciju turpmāko darbību vai to izbeigšanu, kuras svītrotas no Zinātnisko institūciju reģistra. Ministru kabinetā jautājums par papildu finansējuma piešķiršanu zinātnei 2014. – 2016.gadam tiks skatīts vienlaikus ar visu ministriju un citu centrālo valsts iestāžu vidēja termiņa budžeta prioritātēm gadskārtējā valsts budžeta likuma sagatavošanas un izskatīšanas procesā.

Ar cieņu

Ministru prezidents V.Dombrovskis